Väikelaev

Väikelaev on veesõiduk kogupikkusega 2,5–24 meetrit, mida kasutatakse vaba aja veetmiseks või sportimiseks.

Väikelaeva võib kasutada ka äritegevuses: korraldada tasu eest vabaajareise, rentida vabaajareisideks või sportimiseks, kasutada väikelaevajuhtide koolituseks või esitleda müügi eesmärgil tingimusel, et see veesõiduk ei vea üle 12 reisija.

Kirjeldus ja võimalused

Üldine 
Väikelaev on näiteks paat, purjejaht, kaater, mida on suhteliselt lihtne kasutada ja hoida. Väikelaevandus on hea võimalus tavainimesele (kel puudub ühtlasi ametlik merekooli haridus) veesõidukogemuste või -elamuste omandamiseks ja merekultuuri mõistmiseks vastavalt oma võimetele ja huvile. Väikelaevu kasutatakse vaba aja veetmiseks ja harrastusteks (sealhulgas kalastamine), sõltumata registrikuuluvusest. Kasutuspõhimõte on võrreldav ka autosuvilaga.

Väikelaevade jaoks on tavaliselt eraldatud omad sadamaalad või ehitatud eraldi väikesadamad, kus on madalam sügavus ja hõlbus sildumine ning kaldateenused harrastusmeresõitjaile. Sadamakoha omamise kuutasud Eesti väikelaevasadamates sõltuvad sadama asukohast ja veesõiduki pikkusest, kuid jäävad tavaliselt 100–300 euro vahemikku.

Väikelaev ei tohi sõiduks pardale võtta üle 12 reisija – üle 12 reisijaga laev on juba reisilaev, suurusest olenemata. Registri või tüübikinnituse järgselt võib väikelaevale lubatavate inimeste koguarv olla määratud ka väiksem.

Majandustegevus 
Väikelaeva on reisijate arvu (ja pardale lubatavate koguarvu) nõuet järgides lubatud kasutada ühtlasi järgnevaks majandustegevuseks: 
 tasuliste vabaajareiside läbiviimine;
 rentimine vabaajareisideks või sportimiseks; 
 väikelaevajuhtide koolitamine; 
 esitlemine müügi eesmärgil.

Jagunemine ja kategooriad 
Vastavalt merekõlblikkusele ja konstruktsioonile jaotatakse Eestis väikelaevad kategooriatesse:
 A (ookean) – pikkadeks piiranguteta merereisideks, kus tuule tugevus võib ületada 8 palli ja laine kõrgus olla üle 4 m;
 B (avameri) – avameresõiduks, tuule tugevusega kuni 8 palli ja laine kõrgusega kuni 4 m;
 C (rannikuvesi) – rannalähedaseks sõiduks (kuni 20 miili kaldast), sõiduks suurtel lahtedel, järvedel, jõgedel tuule tugevusega kuni 6 palli ja laine kõrgusega kuni 2 m;
 D (kaitstud veed) – sõiduks kaitstud rannikuvetes (kuni 5 miilini kaldast), väikestel lahtedel, väikestel järvedel ja jõgedel tuule tugevusega kuni 4 palli ja laine kõrgusega kuni 0,3 m (üksikud lained maksimumkõrgusega kuni 0,5 m).

Näiteks Soomes on jaotatud väikelaevu kategooriatesse sarnaselt, kuid tähistaud ka numbriliselt 1–4. 

Riikides on mõnikord väikelaeva (ja väikese laeva) kasutamisel või varustamisel rakendatud konkreetsemaid nõudeid ka tulenevalt kere pikkusest. Näiteks alates pikkusest 7 m ja 12 m. Sarnaste pikkuste mõistes sätestatakse ühtlasi nõudeid COLREG-is.

Pardavarustus

Kohustuslik minimaalne üldvarustus 
Eestis registreeritud väikelaeva kohustuslik minimaalne pardavarustus vastavalt kategooriale (2015. aasta seisuga):

Tasulisi vabaajareise korraldava laeva varustus 

A- ja B-kategooria väikelaeval, millega korraldatakse tasu eest vabaajareise, peab lisaks kogu nõutud varustuse nimekirjas toodule olema üks lisapäästerõngas viskeliiniga.

Alla 7-meetrise kogupikkusega C- ja D-kategooria väikelaeval, millega korraldatakse tasu eest vabaajareise, peab olema vähemalt 100 N kandevõimega päästevest igale pardal viibijale ja muu D- või C-kategooria varustus vastavalt nõutud varustuse nimekirjale. C-kategooria väikelaeval kindlasti ka tulekustuti. Üle 7-meetrise kogupikkusega C- ja D-kategooria väikelaeval, millega korraldatakse tasu eest vabaajareise, peab olema C-kategooria varustus vastavalt nimekirjale ja üks lisapäästerõngas viskeliiniga.

Piiratud sõidurajooniga laeva varustuse erandid 
A- ja B-kategooria väikelaeva kasutamisel kaldast vähem kui 20 meremiili kaugusel (C-kategooria piirkonnas) pole päästeparv kohustuslik. 
C-kategooria väikelaeva kasutamisel sisevetel kaldast kuni 9 km või merel kuni 5 meremiili kauguseni (D-kategooria piirkonnas) on nõutav vähemalt D-kategooria varustus koos tulekustutiga.

Muu otstarbekas varustus 
Lisaks minimaalsele nõutavale varustusele peaks väikelaeval olema ohutuse ja otstarbekuse huvides täiendavalt näiteks vähemalt: 
Igal väikelaeval ka ohutuks sildumiseks sobivad kinnitusotsad ja -vendrid. Vendrid võivad olla kasulikud ka suuremal kummipaadil. 
Rannikumerel (C-kategooria) ehk kaitstud vetest kaugemal kasutataval väikelaeval ka esmane tööriistakomplekt (mutrivõtmed, kruvikeerajad jne). 
Avamerel (B-kategooria) ehk rannikumerest kaugemal kasutataval väikelaeval ka mereraadiojaam, logiraamat ning mõned esmased heisatavad päevamärgid (näiteks kera, koonus). 
Ookeanil või suurel merel (A-kategooria) kasutataval väikelaeval ka varuraadiojaam, AIS-seade, signaallipud, hoolde- jm varuosade komplekt ning täiendav toiduvaru. 

Lisaks ohutusvarustusele on vähemalt u 5 m pikkusel, kuid kindlasti vähemalt 7 m pikkusel ja kaitstud vetest kaugemal (või piiriveekogul) kasutataval veesõidukil tavakohane kanda riigilippu.

Juhtimisõigus

Väljaõpe ja tunnistus 
Väikelaeva juhtimiseks piisab väikelaevajuhi tunnistusest, mis sarnaneb kujult tavalise sõidukijuhi tunnistusega. Sarnaselt maismaasõiduki juhiga peab olema ka väikelaevajuhil kehtiv tervisetõend. Tõendi kehtivus ja vorm on maismaasõiduki juhiga sama. Väikelaevajuhi tunnistust on võimalik Eestis omandada vähemalt 15 a vanusel isikul u 70 tunni pikkuse (sh 10 tundi merepraktikat vähemalt C-kategooria väikelaeval) ja nõuetekohaselt läbi viidud väikelaevajuhi kursuse, mis lõpeb eksamiga, läbimisel. Kursusel käsitletavad põhiteemad: 
merealane terminoloogia;
väikelaeva ehitus ja varustus;
aluse püstuvus;
meresõiduohutus;
meteoroloogia;
navigatsioon;
väikelaeva käsitsemine;
keskkonnareostuse vältimine.

Mõningates riikides (sh Soomes) on väikelaevajuhile kohustusliku läbitava väljaõppe nõuded oluliselt tagasihoidlikumad. Mõningates riikides on aga kursused ja nõutav kvalifikatsioon aga diferentseeritud vastavalt aluse sõidupiirkonnale. Raadiosidevahendi laeva pardal kasutamiseks tuleb läbida eraldi lühem kursus.

Soovitusi 
Kui väikelaeva pardal puudub lisaks väikelaevajuhile samaaegselt teine väikelaevajuhi tunnistust (või piisavat meresõidukogemust) omav isik, on laevajuhil soovitatav enne pikemat (üle mõne tunni) meresõitu või kohe selle algul viia ka vähemalt osa teisi laeva pardal olijaid (reisijaid) kurssi põhiliste laeva juhtimise võtetega (rool, käigukang, purjede seadmine, manöövrid) ja tutvustada neile lisaks esmaseid navigeerimisvõtteid (merekaart või plotter, kajalood, kompass, põhilised meremärgid). See võib olla vajalik ootamatu hädaolukorra (sh laevajuhi üle parda kukkumine või ootamatu terviserike) tekkel ja kuni professionaalse abi saabumiseni.

Selgitada tuleb ühtlasi alati päästevarustuse asukohta ja kasutamist.

Väikelaeva registreerimine 
Eesti territoriaal- ja sisevetel liiklemiseks võib väikelaeva kasutada juhul, kui ta on kantud vastavasse registrisse. Eestis registreerib väikelaevu liiklusvahendite register (Eesti Riiklik Autoregistrikeskus). Välismaalt sisse toodud väikelaev tuleb esmalt esitada ülevaatamiseks Veeteede Ametile. Väikelaev võib olla registreeritud ka teise riigi või muus pädevas registris.

Väikelaevaks mitte liigituvad lihtsad veesõidukid 
Väikelaev ei ole eri- ega väga algelise konstruktsiooniga veesõiduk (primitiivne veesõiduk) nagu näiteks ruhi, ruup, lodi, süst, kanuu, vesijalgratas, parv ja muu selline. Neid veesõidukeid ei registreerita ühtlasi väikelaevade registris.

Väikelaevana ei käsitleta ka võistlusspordiks ja treeninguteks kasutatavat spordialaliidu poolt kohaselt märgistatud veesõidukit nagu näiteks veemotospordi paat, jett (tuleb siiski registreerida liiklusvahendina ja omada juhitunnistust), kanuu, purjelaud, sportjaht, sõudepaat ja muu selline.

Terminid "väikelaev" ja "väike laev"
Väikelaev on Eesti õiguses kasutatav oskussõna. Väikelaevade otstarbe määratlemisel kasutatakse ka terminit "huvilaev" (inglise pleasure craft), et vältida otsetõlget "lõbusõidulaev".

Kui tegu on mõõtmetelt väikelaevasuuruse laevaga, mida kasutatakse töölaevana, nt pukser, lootsilaev või ka väiksem reisilaev, siis ei või kasutada terminit väikelaev. Sel juhul on see mõõtmetelt väike töölaev ehk väike laev. Väikesel töölaeval peab olema kutselistest meremeestest laevapere. Väikestele töölaevadele ei ole kinnitatud ka väikelaeva kategooriad.

Erinevus tuleneb termini "väikelaev" defineerimisest.

Vaata ka 
 Paat
 Kummipaat
 Mootorpaat
 Kaater
 Jaht
 Jett
 Laev
 Eesti Väikelaevaehituse Liit
 Väikesadam
 Primitiivne veesõiduk (lihtveesõiduk)

Viited

Välislingid 
Esterm
väikelaev, recreational craft, pleasure craft
 huvilaev, pleasure craft, pleasure boat, recreational craft
 harrastuslik laevasõit, pleasure craft activities
Madli Vitismann. Lõbulaevaga elumere lainetele, sirp.ee, 15. juuli 2016

Euroopa Liit
Laevandus
Laevad
Mereõigus
Veesõidukid
Õigusteadus